Helgi Ómarsson að gera góða hluti.mynd / UNICEF „ Það sem gerir mig svo meyran er bara hvað er til mikið af góðu fólki . Og hvað þúsund kall getur orðið stór . Þetta sýnir okkur það , “ segir ljósmyndarinn og Instagram-stjarnan Helgi Ómarsson í samtali við UNICEF sem var hóflega bjartsýnn þegar hann hóf söfnun fyrir neyðartjaldi í Sönnum gjöfum UNICEF meðal fylgjenda sinna á Instagram á þriðjudag . Á rúmlega einum sólahring hefur Helgi náð að safna rúmlega einni milljón króna á reikning sem hann stofnaði fyrir söfnunina . Helgi mun kaupa hjálpargögn fyrir fjárhæðina á Sannargjafar.is . í dag . Eitt neyðartjald kostar 158 þúsund . Auk neyðartjaldsins , sem nýtist á stríðs - og hamfarasvæðum sem til dæmis heilsugæsla , bráðabirgðaskóli eða barnvænt svæði þar sem börn geta leikið sér og fengið að vera börn við erfiðar aðstæður , þá var augljóslega afgangur til að kaupa mikið af hjálpargögnum . Bóluefni gegn mislingafaraldri sem nú kostar þúsundir barna lífið í Kongó og Suður Kyrrahafi , jarðhnetumauki sem bjargar lífi vannærðra barna um allan heim , vatnshreinsitöflur sem á augnabliki breyta óhreinu og sýktu vatni í drykkjarhæft vatn og hlýjan fatnað fyrir veturinn svo fátt eitt sé nefnt . „ Ég er bara svo þakklátur hvað það er til margt gott fólk . Stundum er maður of fastur í að spá hvað heimurinn getur verið ósanngjarn og vondur . En gott fólk með fallegt hjartalag er ljós í öllu myrkri . Nú þurfum við að vera duglegri að gefa í hjálparstarf , kaupa minni óþarfa og setja peninginn þar sem þörfin er mest , “ segir Helgi . „ Að hugsa til þess hvað okkur tókst að gera fyrir fólk í erfiðum aðstæðum er klikkað . Takk fyrir mig og takk fyrir að vera öll svona yndislegt . “ Fyrir upphæðina sem safnaðist keyptu Helgi og fylgjendur hans í sameiningu : 3 vatnsdælur 2.000 skammta af næringarríku jarðhnetumauki . 12 kassa af hlýjum vetrarfatnaði . 2 skóla í kassa . 200.000 vatnshreinsitöflur sem hreinsa milljón lítra af vatni . 1.000 skammta af bóluefni gegn mislingum . Þrjú neyðartjöld .